  Туспуктэм: vk.com (Фонд "Живая классика") Майя Бывальцева Тулыспалэ Россиын пинал лыдӟисьёслэн «Живая классика» вожвылъяськонзы кутске. Со улсын дышетскисьёсты тодмо гожъясьёсын но журналистъёсын пумиськонъёс, творчествоя мастер-классъёс возьмало, ивортӥз Удмуртиысь дышетонъя но тодосъя министерстволэн пресс-службаез. Туэ нырысьсэ литература клубъёс радъяськозы, пумиськонъёс онлайн амалэн ортчылозы. Сцена сярысь малпанъёсын улӥсь быдэ вуымтэос Россиысь валтӥсь театр вузъёсысь дышетӥсьёслэн мастер-классъёсазы пыриськыны быгатозы. Озьы ик сьӧрло ветлытэк кылзонъёсты (прослушивание) ортчыны луонлыксы кылдоз. Вожвылъяськонэ дышетӥсьёс но пыриськыны быгатозы. 2022-тӥ арын нырысьсэ соос понна нимаз номинация малпазы. «Живая классика» вожвылъяськонэ Россилэн вань улосвылъёсысьтыз 10-17 аресъем дышетскисьёс пырисько. Куинь толэзьскын пиналъёс конкурслэсь куать люкетсэ ортчо: классын кутскыса, суперфиналозь. Пыриськисьёс прозаысь люкетсэ лыдӟо. Котькуд улосвылысь куинь устоосыз «Артеке» путёвка уто. Отын суперфиналэ пыриськисьёсты бырё, вить устоосыз лыдӟисьёс Москваысь Горд площадьын асьсыдыз возьматозы. Вожвылъяськонэ пусйиськыны 15-тӥ тулыспалозь татын луоз. Тодэ вайытом, 2022-тӥ арын Удмуртиын вожвылъяськонлэн улосвыл люкетаз 6 сюрслэсь трос пыриськизы. Тегъёс: пиналъёс вожвылъяськон Литература Россия Удмуртия  